Eskom gaan sukkel om loonooreenkoms te bekostig(Argieffoto: GCIS) Eskom het Dinsdag gesê hy gaan sukkel om ŉ loonooreenkoms te bekostig wat Dinsdag met vakbonde aangegaan is. Maroela Media het vroeër berig Eskom het ŉ ooreenkoms bereik met die drie vakbonde. Die metaalwerkersvakbond Numsa, die mynwerkersvakbond NUM en Solidariteit het Dinsdag Eskom se aanbod van ŉ 7%-loonverhoging aanvaar. Eskom het kort ná die ondertekening gesê benewens die 7%-verhoging sluit die ooreenkoms ook ŉ verhoging van R400 per maand in die behuisingstoelaag in. Die verhoging geld van 1 Julie 2022 tot 30 Junie 2023. “Dit bring ŉ einde aan die onderhandelings in die sentrale onderhandelingsforum en die skadelike, ontwrigtende en duur loondispuut,” het Eskom in ŉ verklaring gesê. Dit beteken ook dat alle werkers kan terugkeer werk toe. “Die algehele impak van dié ooreenkoms is meer as R1 miljard oor die ooreengekome periode. Dit sal ŉ uitdaging wees vir Eskom om dit te kan bekostig,” het die kragvoorsiener bygevoeg. “Dit is belangrik om kennis te neem dat die stelsel ŉ ruk lank sal neem om te herstel nou dat alle werkers terugkeer. Weens die staking is instandhoudingswerk uitgestel en dit sal ŉ tyd lank duur voor dié agterstand ingehaal is.” Eskom maan alle werkers om dadelik terug te keer na hul werkstasies om druk op die stelsel te verlig en diens aan die mense van Suid-Afrika te lewer en om kragopwekking te herstel wat negatief geraak is deur die onwettige staking. “Eskom bedank alle werknemers wat alles in hul vermoë gedoen het en bly werk het om die ligte tydens dié uitdagende tyd te laat brand. Ons bedank ook die lede van die Suid-Afrikaanse Polisiediens wat ŉ sleutelrol gespeel het om seker te maak dat ontwrigting tot ŉ minimum beperk word by kragstasies.”